**Referat NAV Vest-Vikens brukerutvalg**

Dato: fredag 24. april 2020, kl. 09.00 – 10.30

Sted: Teams

Til stede: Britta Gulbrandsen (FFO/ADHD), Runar Landsverk (Fellesforbundet), Runar Slinning (Kreftforeningen), Cathrine Bergan (SAFO), Nina Jakobsen (Hæhre Entreprenør), Linda Tangen (Mester Grønn), Bjørn Hassel (NAV Familie- og pensjonsytelse), Inger Anne Speilberg, Magnar Deila og Tone Mortensen (NAV Vest-Viken)

Fraværende: Hutheil Alhefel (Kirkens Bymisjon Drammen), Kristina Waksvik (NAV Hjelpemiddelsentral Vest-Viken), Karianne Jakobsen (NAV Kontaktsenter Oslo og Vest-Viken) og Elevorganisasjonen

|  |  |
| --- | --- |
| Sak 17/2020 | **Godkjenning av agenda og referat v/Britta** Referat fra 3. april ble godkjent. Ingen saker til eventuelt.  |
| Sak 18/2020 | **Status i NAV – Orienteringssak**Se egen presentasjon fra Inger Anne. NAV Vest-Viken opplever at det er en ny fase nå. Før påske var det stort fokus på inntektssikring, oppbemanning av kontaktsenter og ytelseslinja, samt avklaring av nytt regelverk. Nå er det også fokus på oppfølging av brukere, tilgjengelighet og bemanning av NAV-kontorene. Det vurderes å åpne flere mottak i NAV-kontor. NAV forbereder seg på en fortsatt høy ledighet og økt trykk på NAV-kontorene framover. Ledigheten i NAV Vest-Viken er p.t. 10,1 % (landet 10,2 %) med store variasjoner i regionen. ​Totalt er det 39.113 arbeidssøkere i Vest-Viken og av disse er 80 prosent permitterte. Det jobbes med å kontakte arbeidsledige og arbeidsgivere som har permittert. Status for dagpenger er at antall innsendte søknader på dagpenger per 24. april er 409 643 (totalt for landet). Av disse er søknader som skyldes permittering 360 967 og ordinære dagpengesøknader er 48 676. NAV Familie- og pensjonsytelser (NFP) har fått en ny midlertidig ytelse. Det gjelder behandlingen av søknader om næringskompensasjon for selvstendig næringsdrivere og frilansere. Ny dataløsning er avklart og antas å være ferdig til månedsskiftet april/mai. Det vil være inntektstall for 2019 som legges til grunn for den nye ytelsen. NAV Kontaktsenter jobber nå med å bemanne opp flere kontaktsentre før sommeren for å være rustet for sommerferieavvikling og flere henvendelser enn vanlig. I Kontaktsenteret Oslo og Vest-Viken tas det i første omgang inn 30 ekstra ressurser - og disse skal jobbe fra en ny midlertidig lokasjon i Oslo. Gjennomsnittlig ventetid på telefon de siste dagene var på 6-7 minutter for de som ringer. Frida (Chatbot) får inn mellom 7 000-11 000 henvendelser per dag og klarer å avslutte ca. 70 prosent av disse. Tilbakemeldinger: Mange brukere har ikke oppsparte penger på kontoen og dette skaper en ekstra krevende økonomisk situasjon for mange. Fellesforbundet får ikke mange henvendelser vedr. NAV nå. Antar at det betyr at det er positivt og at det er ganske lett å komme i kontakt med NAV. Det ble stilt spørsmål om alle brukere i NAV ikke skal ha en fast kontaktperson. Det bekreftes at alle skal ha en kontaktperson/veileder og at det p.t. jobbes med å få en oversikt for alle de nye brukerne.  |
| Sak 19/20 | **Oppfølging av brukere med arbeidsavklaringspenger (AAP) v/avdelingsdirektør Ingar Heum og seniorrådgiver Kjersti Indresand, NAV Vest-Viken – Diskusjonssak**   Ingar og Kjersti innledet om bakgrunnen for innføring av AAP ytelsen og status for oppfølging av brukere med AAP i NAV Vest-Viken. Det er en utfordring at ytelsen skal dekke flere formål, som langvarig behandling og arbeidstrening, samtidig som den er tidsavgrenset. Varigheten til ordningen ble redusert fra fire til tre år i 2018. Inngangsvilkår, varighet og aktivitetsplikten for å motta ytelsen er en ønsket politikk, mens NAV er satt til å forvalte ordningen. Det er to enheter i NAV som følger opp AAP (Lokale NAV-kontor samt NAV Arbeid og Ytelse) og det er derfor viktig at NAV utøver enhetlig praksis og snakker med en stemme utad for å sikre forutsigbarhet for brukeren. I NAV Vest-Viken er det et team som kvalitetssikrer innstillingen fra NAV-kontoret om varig uføretrygd (arbeidsevnevurderingen). Det er viktig at bruker benytter klageretten sin ved behov. Dette bidrar til justert praksis i NAV. Det kan bli en økning av søknader til AAP som en følge av Korona-situasjonen, bl.a. på grunn av manglende behandling og arbeidstreningstilbud samtidig med sykmeldte som nærmer seg 52 ukers tidspunktet. Vi har p.t. mistet en – to måneder driftsituasjon. Denne situasjonen utfordrer de som er på en tidsavgrenset ytelse som sykepenger eller AAP og som ikke får nyttiggjort seg behandling og arbeidstrening i perioden. Helsevesenet har åpnet for å ta imot for annen type behandling nå. Får også tilbakemelding fra fastlegene om tilnærmet normal drift. 95 prosent av fastlegene tilbyr videokonsultasjon. NAV har oppmerksomhet på at overganger er sårbare. Overganger mellom ytelser, mellom tiltak, mellom bytter av veiledere, før og etter korona etc. Korona-situasjonen kan gi bedre grunnlag for å spille inn endringsforslag til regelverket vedr. helseytelsene. Kreftforeningen; Det jobbes i Kreftforeningen sentralt med å påvirke politikerne for å endre regelverket for å få mer fleksible overganger mellom sykepenger og AAP for alvorlig syke.Annet: NAV er spent på om det blir en økning i tiltaksbudsjettet i revidert statsbudsjett. Det vil være et økt behov for tiltaksmidler for å ha tilstrekkelig med tiltaksplasser - spesielt for ufaglærte og unge som er arbeidsledige. Aktuelle tiltak nå er jobbklubber, kvalifiserende tiltak og arbeidstrening. Opplever per i dag at det er mange lærlinger som mister sine plasser hos arbeidsgivere. Fellesforbundet; Det er en bekymring for at den norske tiltakspakken for arbeidsgiverne ikke er tydelig nok for utenlandske arbeidsgivere som må kutte i budsjettene. Dette skaper en usikkerhet i forhold til de norske arbeidsplassene. Det ble også tatt opp at det er viktig å skaffe plasser til alternative lærlingeløp (dialog med opplæringskontoret hos fylkeskommunen). Det er fortsatt en bekymring for at det kommer flere permitteringer bl.a. fra leverandørindustrien. Hæhre; Bedriften sikrer plasser for lærlinger til høsten (10 prosent). Antall permitterte har også blitt redusert i virksomheten. Mester Grønn; Opplever en del forespørsler om arbeidstrening. Virksomheten jobber nå med å få permitterte tilbake på jobb. NAV er spent på driftssituasjonen i NAV-kontorene denne høsten med en stor portefølje med flere arbeidsledige i kombinasjon med andre brukergrupper, gjeninnføring av krav til aktivitet og færre arbeidsplasser å formidle til. |
| Sak 20/20 | **Eventuelt** Det var ingen saker til eventuelt.  |
|  | **Neste møte fredag 5**. **juni** **kl. 9.00 – 10.30 på Teams.** **Tema blir status og barn som lever i fattigdom.**  |